ཅེས་གསུངས་ཡོད་པ་དང་།འབྲེལ་ཡོད་དཔྱད་ཡིག་ལྟར་ན།གནའ་སྔ་མོར་ཧ་ཅང་དཔག་དཀའ་བའི་དུས་ཞིག་ལ་ད་ལྟའི་མཚོ་ཁྲི་ཤོར་རྒྱལ་མོའི་གནས་འདི་རུ་མཚོ་ཞེས་སྒྲ་ཡི་ཐ་སྙད་ཙམ་ཡང་མེད་པ་མ་ཟད།ཡངས་ཤིང་མཐའ་ཡས་པའི་རྩྭ་ཐང་མཛེས་སྡུག་གིས་ཡིད་དབང་འཕྲོག་པ་ཞིག་ཡིན།དེར་འབྲོག་པའི་དུད་ཁྱིམ་ཁྲི་གཅིག་ཙམ་ཡོངས་སུ་བཀྲམས་པའི་དབུས་ཕྱོགས་སུ་ད་ལྟའི་མཚོ་སྙིང་མ་ཧཱ་དེ་ཝའི་གནས་འདིར་ཁྲོན་པའམ་ཆུ་མིག་དྭངས་ཤིང་གཙང་ལ་བསིལ་བ་ལྡན་པ་ཞིག་མངོན་པར་གྲུབ་འདུགཡུལ་ཕྱོགས་དེའི་འབྲོག་པ་ཚོས་ཁྲོན་པ་དེའི་སྟེང་དུ་རྡོ་ལེབ་ཤིག་གིས་ཁ་བཀབས་ཏེ།ཆུ་ལེན་ཐེངས་རེ་ལ་སྔར་བཞིན་རྡོ་ལེབ་ཀྱིས་ཆུ་མིག་ཁ་གཅོད་དགོས་པས།ཉིན་ཞིག་ལ་ཆུ་ལེན་བུ་མོ་ཞིག་གིས་ཆུ་བླངས་རྗེས་རྡོ་ལེབ་འགེབས་པ་བརྗེད་པས་ཆུ་མིག་དེ་ལས་ཆུ་ཆེན་འཕྱུར་ནས་ཐང་ཆེན་པོ་དེ་རྒྱ་མཚོ་རུ་གྱུར་ཏེ་འབྲོག་ཁྱིམ་ཁྲི་ཕྲག་ཙམ་ཞིག་ཆུར་ཤོར་བས་མཚོ་ཁྲི་ཤོར་རྒྱལ་མོ་ཞེས་སུ་གྲགས།དེ་ནས་མུ་མཐུད་དུ་མཚོ་འཕྱུར་བའི་ཉེན་ཁ་འདུག་པར་རྒྱ་གར་ཤར་ལྷོ་བསིལ་བ་ཚལ་གྱི་དུར་ཁྲོད་ནས་སློབ་དཔོན་པདྨ་སཾབྷ་ཝས་ཐུགས་རྗེ་སྤྱན་གྱིས་གཟིགས་ཤིང་བྱིན་གྱིས་བརླབས་ཏེ།འཕགས་ཡུལ་རི་བོ་མ་ཧཱ་དེ་ཝའི་མགོ་བཅད་དེ་མཚོ་འཕྱུར་བཞིན་པའི་ཕྱོགས་སུ་འཕངས་ནས་ཆུ་མིག་དེའི་ཁ་བཅད་པས་ད་ལྟའི་མཚོ་སྙིང་མ་ཧཱ་དེ་ཝ་ཞེས་པ་དེ་ཡིན་ཟེར་ཞིང་།དབྱིབས་དང་ཆེ་ཆུང་དེ་དང་འདྲ་བའི་རྒྱ་གར་འཕགས་ཡུལ་གྱི་རི་བོ་མ་ཧཱ་དེ་ཝའི་མགོ་མེད་པ་སོགས་ཀྱང་གནས་མཇལ་པ་རྣམས་ཀྱི་ངག་རྒྱུན་དུ་འདུག་ཅིང་།མཁས་པའི་དབང་པོ་སུམ་པ་ཡེ་ཤེས་དཔལ་འབྱོར་ཚང་གིས་མཛད་པའི་མཚོ་སྔོན་ལོ་རྒྱུས་ཚངས་གླུ་གསར་སྙནསོགས་ལས་ཀྱང་བྱིན་རླབས་ཆེན་པོས་མཚོ་འཕྱུར་བའི་ཁྲོན་པའི་གནས་སུ་ལྷང་ངེར་བཞུགས་ཏེ།མཚོ་འཕྱུར་མཚམས་བཅད་པ་ན་ཡུལ་ཕྱོགས་འདིར་འདྲེ་མོ་སྤུན་ལྔ་ཞེས་བྱ་བ་ཞིག་གིས་ཕྲག་དོག་གི་ཁོང་ཁྲོ་མེ་ལྟར་འབར་ནས་ནུབ་བྱང་ཕྱོགས་སུ་བྲག་དཀར་ཐེམ་ཆེན་རི་བོའི་མགོ་བཅད་དེ་མཚོ་སྙིང་མ་ཧཱ་དེ་ཝ་རྩ་བ་ནས་གཏོར་དགོས་བསམས་ཏེ་འཕངས་པར་མ་ཐོན་པར་ད་ལྟ་མཚོ་སྙིང་གི་ཐག་ཉེར་འདྲེ་མོ་བྲག་དཀར་ཞེས་བྱ་བ་དེ་ཡིན་ཞིང་།སློབ་དཔོན་པདྨ་སཾབྷ་ཝས་འདྲེ་མོ་སྤུན་ལྔ་དམ་ལ་བཏགས་ཏེ་ཚེ་རིང་མཆེད་ལྔའི་གྲས་སུ་བཞག་ཅིང་།དབྱིབས་དང་ཆེ་ཆུང་ཡང་དེ་དང་འདྲ་བའི་ད་ལྟའི་བྲག་དཀར་ཐེམ་ཆེན་རི་བོའི་མགོ་མེད་པ་སོགས་ཀྱང་སེམས་ཅན་ཐམས་ཅད་ཀྱི་འདྲེན་བྱེད་དབང་བོའི་ལམ་དུ་མཆིས་སྲིད་པ་དང་།ཡང་སློབ་དཔོན་རིན་པོ་ཆེས་མགོན་པོ་གུར་གནོད་སྦྱིན་ཀྵེཏྲ་པ་ལའི་ཡུམ་ནི་དཔལ་ལྡན་ལྷ་མོ་ཡིན་པས།སྲས་མགོན་པོ་གུར་གནོད་སྦྱིན་ཀྵེཏྲ་པ་ལ་མཚོ་སྔོན་ཁྲི་ཤོར་རྒྱལ་མོའི་ཕྱོགས་སུ་མགོན་སྐྱབས་འཕྲིན་ལས་མཛད་པར་ཕེབས་པའི་དུས་མཚུངས་སུ་ཆོས་སྐྱོང་དཔལ་ལྡན་ལྷ་མོས་ཀྱང་བཅིབས་རྟ་དྲེལ་མཆོག་སྐྱང་སེར་ཞིག་ལ་ཆིབས་ཏེ།ཞལ་གཟིགས་སུ་ཕེབས་ནས་མཚོ་འཕྱུར་བ་བཅད་པའི་རྗེས་སུ་མཁའ་དབྱིངས་སུ་འཕུར་སོང་བ་དང་།དྲེལ་སྐྱང་སེར་གྱི་སྤྲུལ་བ་ལྷ་མོ་བྲག་ལ་ཐིམ་པར་བཅུག་པ་མ་ཟད།བྲག་དེ་ཟུར་གསུམ་དུ་འདུག་ཅིང་།གཡས་སུ་ཆུ་སྲིན་གདོང་ཅན་གྱི་རྟགས་མཚན་ཆུ་མགོ་དང་།གཡོན་དུ་སེངྒེ་གདོང་ཅན་གྱི་རྟགས་མཚན་ཆུ་མགོ་གཉིས་བཞུར་བར་བཅུག་པས།ད་ལྟ་ལྷ་མོ་དྲེལ་ཞེས་ཡོངས་སུ་གྲགས་སོ།།